ชลประทานจังหวัดอุทัยธานี เตือนชาวแพสะแกกรังเฝ้าระวังระดับน้ำลดลงอย่างรวดเร็ว เตรียมชักลากเรือนแพและ
วันนี้(22 ก.ค.60) ที่จังหวัดอุทัยธานี นายฐกร กาญจน์จิรเดช ผู้อำนวยการโครงการชลประทานอุทัยธานี เปิดเผยว่า จากการที่เขื่อนเจ้าพระยาจังหวัดชัยนาทได้มีการระบายน้ำออกจากเขื่อน เพื่อเตรียมรับน้ำจากทางภาคเหนือ ซึ่งเป็นการควบคุมระดับน้ำไม่ให้ได้รับผลกระทบในช่วงที่น้ำหลาก และจากการติดตามสภาพอากาศและสภาพน้ำในแม่น้ำสายหลักพบว่าสภาพน้ำท่าทางตอนบนของลุ่มน้ำเจ้าพระยามีแนวโน้มลดลงปริมาณน้ำในแม่น้ำเจ้าพระยาที่สถานี C2 จังหวัดนครสวรรค์มีระดับประมาณ 1,258 ลูกบาศก์เมตรต่อวินาที ประกอบกับปริมาณน้ำจากแม่น้ำสะแกกรังมีระดับลดลงด้วย ทำให้มีปริมาณน้ำไหลผ่านเขื่อนเจ้าพระยาประมาณ 1,038 ลูกบาศก์เมตรต่อวินาที และกรมชลประทานได้พร่องน้ำบริเวณเหนือเขื่อนเจ้าพระยาให้ลดระดับต่ำลงเหลือ   15.30 เมตร(รทก.) จากเดิม  16.50 เมตร(รทก.) พร้อมกับรับน้ำเข้าระบบชลประทานทั้ง 2 ฝั่งเท่าที่จำเป็นเพื่อเตรียมพื้นที่ไว้รองรับปริมาณน้ำที่จะเกิดฝนตกชุกในระยะต่อไปให้ได้มากที่สุด ชลประทานจังหวัดอุทัยธานี จึงได้แจ้งเตือนไปยังประชาชนชาวแพที่อาศัยอยู่ริมฝั่งแม่น้ำสะแกกรังทั้ง 2 ฝั่ง ให้เตรียมรับมือกับสถานการณ์ระดับน้ำลดลงอย่างรวดเร็ว จากการผันน้ำของเขื่อนเจ้าพระยา คาดว่าจะมีระดับลดลงอีกประมาณ 20 เซนติเมตร ให้ชักลากเรือนแพที่อยู่อาศัยและกระชังปลา ลงร่องน้ำลึกให้ได้มากที่สุดป้องกันปัญหาแพค้างแห้งและกระชังปลาได้รับความเสียหาย ซึ่งในขณะนี้ทางโครงการชลประทานอุทัยธานีได้พยายามช่วยเหลือชาวแพให้ได้รับผลกระทบน้อยที่สุด โดยเพิ่มการระบายน้ำจากเขื่อนวังร่มเกล้าและเขื่อนทัพเสลา มาช่วยรักษาระดับน้ำไม่ให้ลดต่ำลงฉับพลันจนชาวแพตั้งตัวไม่ทัน